Úradný vestník L 180 , 03/07/2001 S. 0018 - 0019



Nariadenie Komisie (ES) č. 1334/2001 z 2. júla 2001 o dočasnom povolení novej doplnkovej látky do krmív (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č. 2697/2000 [2], a najmä na jej článok 4, keďže: (1) Smernica 70/524/EHS ustanovuje, že nové doplnkové látky môžu byť povolené po preskúmaní žiadosti predloženej v súlade s článkom 4 smernice. (2) Článok 9e ods. 1 smernice ustanovuje, že dočasné povolenie novej doplnkovej látky môže byť udelené, ak sú splnené podmienky článku 3a písm. b) až e) smernice a ak sa dá opodstatnene predpokladať, vzhľadom na výsledky, ktoré sú k dispozícii, že pri použití vo výžive zvierat má jeden z účinkov uvedených v článku 2 písm. a). Takéto dočasné povolenie môže byť udelené až na obdobie štyroch rokov, v prípade doplnkových látok uvedených v časti II prílohy C k smernici, vrátane rastových stimulátorov. (3) Článok 2 písm. aaa) smernice 70/524/EHS požaduje, aby povolenie pre rastové stimulátory bolo viazané na osobu zodpovednú za ich uvedenie do obehu. (4) Posúdenie dokumentov predložených v súvislosti s povolením dvojmravčanu draselného, ktorý patrí do skupiny "Rastové stimulátory" opísanej v prílohe, ukazuje, že tento spĺňa vyššie uvedené podmienky a môže byť preto dočasne povolený na obdobie štyroch rokov. (5) Posúdenie dokumentov ukazuje, že sa môžu vyžadovať určité postupy na ochranu pracovníkov pred vystavením sa doplnkovej látke. Avšak takáto ochrana by mala byť zabezpečená uplatňovaním smernice Rady 89/391/EHS z 12. júna 1989 o zavedení opatrení podporujúcich zlepšenia bezpečnosti a ochrany zdravia pracovníkov pri práci [3]. (6) Vedecký výbor pre výživu zvierat predložil priaznivé stanovisko pokiaľ ide o bezpečnosť rastového stimulátora pre zvieratá, užívateľov, spotrebiteľov a životné prostredie v súlade s podmienkami opísanými v prílohe. (7) Opatrenia ustanovené v tomto nariadení sú v súlade so stanoviskom Stáleho výboru pre krmivá, PRIJALA TOTO NARIADENIE: Článok 1 Použitie doplnkovej látky, ktorá patrí do skupiny "Rastové stimulátory" uvedenej v prílohe k tomuto nariadeniu ako doplnkovej látky vo výžive zvierat je dočasne povolené v súlade s podmienkami ustanovenými v tejto prílohe. Článok 2 Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev. Bude sa uplatňovať od 1. júla 2001. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 2. júla 2001 Za Komisiu David Byrne člen Komisie [1] Ú. v. ES L 270, 14.12.1970, s. 1. [2] Ú. v. ES L 319, 16.12.2000, s. 1. [3] Ú. v. ES L 183, 29.6.1989, s. 1. -------------------------------------------------- PRÍLOHA Registračné číslo doplnkovej látky | Meno a registračné číslo osoby zodpovednej za uvedenie doplnkovej látky do obehu | Doplnková látka (obchodný názov) | Zloženie, chemický vzorec, opis | Druh alebo kategória zvierat | Najvyšší vek zvierat | Najnižší obsah | Najvyšší obsah | Iné ustanovenia | Doba povolenia | (mg účinnej látky/kg kompletného krmiva) | (mg účinnej látky/kg kompletného krmiva) | Rastové stimulátory | 1 | Norsk Hydro Ltd | Dvojmravčan draselný (FormiTM LHS) | Zloženie doplnkovej látky: Dvojmravčan draselný, pevný 98 g/100 g, Kremičitan 1,5 g/100 g, Voda 0,5 g/100 g | Prasiatka | 2 mesiace | 6000 | 6000 | – | 30.6.2005 | Účinná látka: Dvojmravčan draselný, pevný KH(COOH)2 č. CAS 20642-05-1 | Výkrm ošípaných | – | 6000 | 6000 | – | 30.6.2005 | --------------------------------------------------